
Күн тәртібі:
[bookmark: _Hlk236065857]Облыстың 2026 жылдың 9 айындағы 
әлеуметтік-экономикалық даму қорытындылары және ІV тоқсанға арналған міндеттер туралы 
(Кененбаев, Дәрібаев, Тынышбаев, Абдинов)

1. Облыстың әлеуметтік-экономикалық дамуы туралы облыс әкімінің орынбасары Ә.С. Қанағатовтың баяндамасы, Ақсу, Алакөл аудандары әкімдерінің, ауыл шаруашылық және жолаушылар көлігі және автомобиль жолдары басқармасы басшыларының ақпараттары назарға алынсын.  
2. «Жетісу облысының кәсіпкерлік және индустриялық-инновациялық даму басқармасы» ММ аудандар мен қалалардың әкімдерімен бірлесіп: 
негізгі капиталға салынған инвестициялар көлемі бойынша жоспарлы көрсеткіштердің орындалуын қамтамасыз ету;
стратегиялық және жеке инвесторларды тарту бойынша жұмысты күшейту, инвестициялық жобалардың уақтылы іске асырылуын қамтамасыз ету;
Ұлттық цифрлық инвестициялық платформаның жобаларын бақылауды және іске асыруды қамтамасыз ету;
іске асыру мерзімдерінің бұзылу қаупі бар жобаларды тұрақты бақылауға алу, сондай-ақ қолданыстағы заңнама аясында инвесторлардың әкімшілік және инфрақұрылымдық мәселелерін жедел шешуді қамтамасыз ету;
тікелей шетелдік инвестицияларды тарту жөніндегі жұмысты күшейту.
3. «Ауыл шаруашылығы басқармасы», «Ветеринария басқармасы», «ҚР АШМ Агроөнеркәсіптік кешендегі мемлекеттік инспекция комитетінің Жетісу облыстық аумақтық инспекциясы» ММ (келісім бойынша), «Жетісу» ӘКК» ӨДИ» АҚ, аудандар мен қалалардың әкімдері:
ауыл шаруашылығы дақылдарының өнімін жинау жұмыстарын сапалы әрі уақтылы аяқтау;
мал қыстатуға қажетті жемшөп қорын дайындауды қамтамасыз ету;
келесі жылдың өніміне қажетті тұқым көлемін өндіру және дайындау жұмыстарын жүргізу;
қант өндірудің жоспарланған көлеміне қол жеткізу үшін барлық қажетті шараларды қабылдау;
мемлекеттік субсидия алушылардың келісімшарт талаптарын орындауына мониторинг жүргізуді күшейту;
ауылдық елді мекендер мен шағын қалаларда «Ауыл аманаты» бағдарламасы аясында микрокредит беру және лизинг жұмыстарын қолданыстағы қағидаларға сәйкес сапалы жалғастыру, әрбір ауданда жобалардың іске асырылуын және бөлінген қаражаттың мақсатты пайдаланылуын қамтамасыз ету;
аграрлық секторға инвесторлар тарту жұмыстарын күшейту, агроөнеркәсіптік кешеннің негізгі капиталына салынған инвестициялар бойынша жоспарлы көрсеткіштердің орындалуын тұрақты бақылауды қамтамасыз ету;
агроөнеркәсіптік кешендегі жобаларды несиелендіру бағдарламасы және АӨК саласындағы инвестициялық жобаларды іске асыру жөніндегі Жол картасы аясында 2026 жылға жоспарланған инвестициялық жобаларды іске асыру жұмыстарын жалғастыру;
ирригациялық желілерді қалпына келтіру жобаларының іске асырылуын бақылау, суармалы жерлерді ауыл шаруашылығы айналымына енгізуді және су үнемдеу технологиялары қолданылатын алқаптардың көлемін ұлғайтуды қамтамасыз ету;
ауыл шаруашылығының жалпы өнім көлемі мен нақты көлем индексі бойынша, оның ішінде өсімдік шаруашылығы және мал шаруашылығы салаларында болжамды көрсеткіштерге ай сайын қол жеткізуді қамтамасыз ету;
агроөнеркәсіптік кешен өнімдерінің, оның ішінде қайта өңделген өнімдердің экспортын ұлғайту;
ветеринариялық-профилактикалық іс-шараларды белгіленген мерзімдерде жүргізу және мал ауруларының таралуына жол бермеу.
4. «Жетісу облысының кәсіпкерлік және индустриялық-инновациялық даму басқармасы», «Ауыл шаруашылығы басқармасы» ММ, «Атамекен» ӨКП (келісім бойынша), «Жетісу» ӘКК» ӨДИ» АҚ (келісім бойынша), аудандар мен қалалардың әкімдері:
шағын және орта кәсіпкерлік көрсеткіштерінің тұрақты өсуін қамтамасыз ету үшін мемлекеттік қолдау шараларын белсенді пайдалансын, кәсіпкерлікті мемлекеттік қолдау шараларын күшейтсін, бизнестің қаржыландыру құралдарына, инфрақұрылымға және жер ресурстарына қол жеткізуін қамтамасыз етсін, сондай-ақ кәсіпкерлік бастамаларды іске асыруға кедергі келтіретін әкімшілік кедергілерді уақтылы жойсын;
жергiлiктi тауар өндiрушiлердiң өнiмдерiне кеңiнен қол жеткiзудi қамтамасыз ете отырып, ауыл шаруашылығы жәрмеңкелерiн үнемi өткiзiп тұрсын.
5. [bookmark: _Hlk235185247]«Жер қатынастары басқармасы», «ҚР Ауыл шаруашылығы министрлігі жер ресурстарын басқару комитетінің Жетісу облысы жер ресурстарын басқару департаменті» ММ (келісім бойынша), аудандар мен қалалар әкімдері: 
пайдаланылмай жатқан немесе заң талаптарын бұза отырып берілген ауыл шаруашылығы мақсатындағы жерлерді мемлекет меншігіне қайтару жұмыстарын жалғастыру;
мемлекет меншігіне қайтарылған жерлерді ауыл шаруашылығы айналымына тарту мақсатында шаруа немесе фермер қожалығын жүргізу, ауыл шаруашылығы өндірісін жүзеге асыру үшін уақытша өтеулі жер пайдалану (жалдау) құқығын беру бойынша конкурстық рәсімдерді өткізу.
6. «Жетісу облысының құрылыс басқармасы» ММ аудандар мен қалалардың әкімдерімен бірлесіп: 
құрылыс жұмыстарының көлемі және тұрғын үйлерді пайдалануға беру бойынша жоспарлы көрсеткіштердің орындалуын қамтамасыз ету;
салынып жатқан тұрғын үйлер мен инженерлік-коммуникациялық желілерді белгіленген мерзімде пайдалануға беруді және құрылыс сапасын қамтамасыз ету, мерзімдердің бұзылуына және сапаның төмендеуіне жол бермеу;
тұрғын үй кезегінде тұрған халықтың әлеуметтік осал топтарына жататын азаматтар үшін дайын тұрғын үйлерді сатып алу жоспарының орындалуын қамтамасыз ету.
7. «Жетісу облысының энергетика және тұрғын үй-коммуналдық шаруашылық басқармасы» ММ, аудандар мен қалалардың әкімдері: 
жылыту маусымының өту барысын және бекітілген кестелерге сәйкес отын жеткізілуін тұрақты бақылауда ұстау, халықты қатты отынмен толық қамтамасыз ету;
«ТАТЭК» АҚ-ның инвестициялық бағдарламасының іске асырылуын және ағымдағы жылы электрмен жабдықтау желілерінде жоспарлы жөндеу жұмыстарының жүргізілуін бақылауға алу;
жыл соңына дейін 8 елді мекенде ауызсу сапасын жақсарту және 11 елді мекендегі елді мекенішілік газ тарату желілерінің құрылыс-монтаждау жұмыстарын аяқтау;
облысқа табиғи және сұйытылған газды қажетті көлемде үздіксіз жеткізуді қамтамасыз ету;
«Таза Қазақстан» республикалық экологиялық акциясының іске асырылуын, оның ішінде елді мекендерді санитарлық тазалау және абаттандыру жұмыстарын бақылауға алу;
Талдықорған және Текелі қалаларында газ турбиналы электр станцияларының құрылысын қатаң бақылауға алып, оларды белгіленген мерзімде пайдалануға беруді қамтамасыз ету;
қуаты сағатына 49 Гкал болатын жаңа қазандықтың құрылысын 
2026 жылғы қараша айының соңына дейін аяқтау.
8. «Жетісу облысының туризм басқармасы», «Кәсіпкерлік және индустриялық-инновациялық даму басқармасы», «Құрылыс басқармасы», «Энергетика және тұрғын үй-коммуналдық шаруашылық басқармасы» ММ аудандар мен қалалардың әкімдерімен бірлесіп: 
облыстағы туристік нысандарға апаратын инфрақұрылымдық жобалардың іске асырылуын бақылауға алу;
туризм саласына инвестициялар тарту үшін қолайлы жағдайлар жасау;
халықаралық ынтымақтастықты дамытуды және облыстың туристік әлеуетін ішкі және сыртқы нарықтарда ілгерілетуді қамтамасыз ету.
9. «Жетісу облысының жолаушылар көлігі және автомобиль жолдары басқармасы» ММ, «ҚазАвтоЖол» ҰК» АҚ Жетісу облыстық филиалы (келісім бойынша) аудан және қала әкімдерімен бірлесіп:
автомобиль жолдарының, оның ішінде ауылішілік жолдардың құрылысы мен жөндеу жұмыстарын белгіленген мерзімде аяқтап, олардың сапасын қамтамасыз ету;
«Қабанбай – Тоқжайлау» және «Үштөбе – Молалы» автомобиль жолдарын жөндеу бойынша асфальт төсеу жұмыстарын 2026 жылғы 30 қарашаға дейін аяқтау;
«Алматы – Өскемен» автомобиль жолының Талдықорған қаласын айналып өтетін 124–287-шақырымдарындағы учаскелерде және ұзындығы 40 км болатын «Талдықорған – Үштөбе» автомобиль жолында жөндеу жұмыстарын аяқтау, сондай-ақ басқа да маңызды учаскелердегі жұмыстарды қатаң бақылауға алу.
10. «Цифрлық технологиялар басқармасы» облыстық басқармалардың басшыларымен және аудандар, қалалар әкімдерімен бірлесіп, өңірлік геоақпараттық жүйені толықтыруды және өзектендіруді тұрақты негізде жүргізсін. 
11. Аудандар мен қалалардың әкiмдерi облыстық басқармалардың басшыларымен бiрлесiп «Ауыл - Ел бесiгi» арнайы жобасының, құрылыс-монтаждау жұмыстарының iске асырылуын ерекше бақылауға алсын, қаражаттың толық игерiлуiн және объектiлердiң мерзiмiнде iске қосылуын қамтамасыз етсiн.
12. «Жетісу облысының қаржы басқармасы» ММ бюджеттік бағдарламалардың әкімшілерімен бірлесіп, бюджет қаражатын мақсатты және тиімді пайдалану жөнінде шаралар қабылдасын, олардың уақытылы игерілуін қамтамасыз етсін. 
13. «Жетiсу облысының мемлекеттiк кiрiс департаментi» ММ (келісім бойынша), аудандар мен қалалардың әкiмдерi жылдық кiрiс жоспарын орындау жөнiнде тиiмдi шаралар қабылдасын, бересi сомасын азайту жөнiндегi жұмысты күшейтсін. 
14. «Жұмыспен қамтуды үйлестіру және әлеуметтік бағдарламалар басқармасы» ММ, аудандар мен қалалар әкімдері: 
«Халықты жұмыспен қамтудың өңірлік картасы» шеңберінде жұмыс орындарын құру жөніндегі жұмыстардың орындалуын қамтамасыз етсін;
өңірлік жұмыспен қамту картасы шеңберінде жұмысқа орналасқан азаматтарға міндетті зейнетақы жарналарын уақытылы аударуды бақылауға алсын;
«Д» және «Е» санатындағы отбасылардың санын қысқарту жөніндегі жұмысты жалғастырсын.
15. «Жетісу облысының білім басқармасы» ММ, аудандар мен қалалардың әкімдері:
тәрбие және профилактикалық жұмыстарды күшейту арқылы балалар арасындағы қылмыс пен құқық бұзушылықтардың, сондай-ақ суицид жағдайларының алдын алу және олардың санын азайту бойынша шаралар қабылдау;
білім беру ұйымдарында жылыту маусымының өту барысын тұрақты бақылауда ұстау;
облыстың барлық білім беру ұйымдарында білім беру процесіне жасанды интеллект элементтерін енгізуді қамтамасыз ету және оқу-тәрбие процесінде жасанды интеллект технологияларын қолдану бойынша шаралар қабылдау.
16. «Денсаулық сақтау басқармасы» ММ, аудандар мен қалалар әкімдері: 
денсаулық сақтау нысандарында күрделі жөндеу жұмыстарын белгіленген мерзімде аяқтауды қамтамасыз ету, денсаулық сақтау нысандарының құрылысы мен медициналық пункттерге арналған блокты-модульдік конструкцияларды орнату жұмыстарының барысы мен сапасын бақылау;
халық денсаулығының негізгі көрсеткіштері бойынша өлім-жітімнің (нәресте және ана өлімі, қан айналымы жүйесі ауруларынан және қатерлі ісіктерден болатын өлім-жітім) өсуіне жол бермеу шараларын қабылдау, әрбір жағдайды мұқият талдап, тиісті шаралар қабылдау;
[bookmark: _Hlk243492110]көрсетілетін медициналық қызметтердің сапасын арттыру және ауруларды ерте анықтауға бағытталған скринингтік тексерулердің тиімділігін жақсарту жұмыстарын жалғастыру.
17. «Жетісу облысының төтенше жағдайлар департаменті» ММ (келісім бойынша), аудандар мен қалалар әкімдері:
облыс аумағындағы елді мекендерде өрт қауіпсіздігін қамтамасыз ету және су тасқынының алдын алу жұмыстарын күшейту;
улы газбен уланудың және басқа да төтенше жағдайлардың алдын алу мақсатында тұрғын үйлердегі пештер мен желдету жүйелерінің жай-күйіне қосымша тексерулер ұйымдастыру.
		18. «Жетiсу облысының полиция департаментi» ММ (келісім бойынша), аудандар мен қалалардың әкiмдерi құқық бұзушылықтардың, оның iшiнде кәмелетке толмағандар арасында қоғамдық орындардағы қылмыстардың, сондай-ақ жол-көлiк оқиғаларының санын азайту жөнiндегi профилактикалық жұмысты күшейтсiн. 
		19. Облыстық басқармалардың басшылары, аудандар мен қалалардың әкімдері:
Мемлекет басшысының 2025 жылғы 8 қыркүйектегі «Жасанды интеллект дәуіріндегі Қазақстан: өзекті мәселелер және оны түбегейлі цифрлық өзгерістер арқылы шешу» атты Қазақстан халқына Жолдауын іске асыру жөніндегі жалпыұлттық іс-шаралар жоспарының, Мемлекет басшысының 2026 жылғы 6 ақпанда Үкіметтің кеңейтілген отырысы барысында берген тапсырмаларының және Қазақстан Республикасы Президентінің, Премьер-Министрінің Жетісу облысына жұмыс сапары барысында берген басқа да тапсырмаларының орындалуын қамтамасыз етсін;
2026 жылға жоспарланған облысты дамыту жоспарының негізгі нысаналы индикаторларына қол жеткізуді қамтамасыз етсін.
	20. Осы хаттаманың орындалу барысы туралы «Облыстың экономика және бюджеттік жоспарлау басқармасы» ММ-ға 2027 жылғы 10 қаңтарға дейін ақпарат берілсін.
Осы хаттаманың орындалуын бақылау облыс әкімінің жектекшілік ететін салалар бойынша орынбасарларына жүктелсін.

